MATLA BAKENG SA KAJENO

Kgetho ya Mangolo e bokeletswe ho kgothatsa le ho kgothaletsa batho ka dinako tsa bona tsa bokudi le maemong a boima.

Sesotho 1989 (SO) Translation

Morena ke Modisa wa Rona

DIPESALEMA 23:1-6

Morena ke modisa wa ka,

ha ke hloke letho.

o nkatla makgulong a matala,

o nkisa pela metsi

moo ke tla phomola teng.

Ke mmusapelo:

O ntsamaisa tseleng tsa ho loka,

ka baka la lebitso la hae.

Leha nka tsamaya kgohlong e lefifi,

nke ke ka tshaba bobe,

hobane o na le nna,

lere la hao le molamu wa hao

di a nkgothatsa.

O ntokisetsa dijo

mahlong a dira tsa ka;

o nkamohela

ka ho ntlotsa hlooho ka ole,

le ka ho tlatsa mohope wa ka haholo.

Ruri lehlohonolo le mohau

di tla ba le nna,

ka matsatsi wohle a bophelo ba ka;

mme ke tla phela ka tlung ya Morena,

ke phele kateng kamehla yohle.

Thapelo ya Poko

DIPESALEMA 27:1-14

Morena ke lesedi la ka

le pholoho ya ka;

nka tshaba mang?

Morena ke setshabelo

sa bophelo ba ka;

nka tshoha mang?

Ha ba etsang bobe

ba ntwantsha ho mpolaya,

dira tseo tsa ka le bao ba ntlhoileng

ba a kgothometseha, ba we.

Leha nka dikanelwa ke mara,

nke ke ka tshoha letho;

esita leha nka futuhelwa,

le teng ke tla nne ke be le tshepo.

Ntho e le nngwe feela

eo ke e kopang,

eo ke e batlang ho Morena,

ke hore ke phele ka tlung ya Morena

ka matsatsi wohle a bophelo ba ka,

ke tle ke bohe

bokgabane ba Morena,

ke bo nahanisise

ke le ka Tempeleng ya hae.

Nakong ya tsietsi o tla ntshireletsa,

a ntshireletse

motlotlwaneng wa hae,

a mpate motsheo ho tente ya hae,

a ntlhwesetse

hodima lefika la pholoho.

Jwale ke tla phahamela

dira tsa ka tse ntikileng,

ke tla etsa mohoo wa thabo

ha ke nyehela,

ha ke nyehela ka mahlabelo

ka tenteng ya hae,

ke bine, ke roke Morena.

Ako nkutlwe, Morena,

ha ke ipiletsa ho wena;

o nkgauhele, o nkarabe.

Pelo ya ka e lohotha wena, e re:

“Batla fahleho sa hae.”

Ruri ke batla fahleho sa hao,

wena Morena.

O se mpatele fahleho sa hao;

o se halefele mohlanka wa hao,

wa mo leleka.

Ke wena mothusi wa ka,

o se ke wa ntebela;

o se ke wa ntahla Modimo,

mopholosi wa ka.

Leha ntate le mme ba ka ntahla,

Morena o tla nthola.

Mpontshe tsela ya hao Morena,

o ntsamaise mmileng o bataletseng,

ka baka la ba ntaletseng.

Se tlohele dira tsa ka

ho etsa borata ka nna,

hobane paki tsa bohata

di eme lepaketla

di a nqosa,

di bile di a ntshokela.

Ruri Morena o tla ntswela molemo,

a ntswele molemo

lefatsheng la ba phelang.

Lebella Morena, o be sebete;

tiya pelo, o lebelle Morena.

Modimo o na le Rona

DIPESALEMA 46:2-12

Modimo ke setshabelo sa rona

le matla a rona;

ke thuso e teng kamehla,

thuso matshwenyehong.

Ka baka leo, re ke ke ra tshaba,

leha lefatshe le ka reketla,

le dithaba tsa sisinyeha

botebong ba lewatle;

leha metsi a lona a ka befa,

a tlokoma mafilo,

dithaba tsa reketliswa

ke ho tuduana ha wona.

Noka e teng eo makala a yona

a thabisang motse wa Modimo,

leaho le halalelang

la Ya Hodimodimo.

Modimo o bohareng ba motse oo,

o ke ke wa sisinyeha;

Modimo o tla o thusa

ha mafube a hlaha.

Ditjhaba di a befa,

mebuso e a sisinyeha;

ha a kgaruma,

lefatshe le a qhibidiha.

Morena wa mabotho o na le rona,

Modimo wa Jakobo

ke qhobosheane ya rona.

Tloong,

le bohe mesebetsi ya Morena,

kamoo a ripitlileng lefatshe kateng.

O fedisa dintwa

ho isa pheletsong tsa lefatshe;

o robakanya diqha, a pome marumo,

a tjhese dithebe mollong, a re:

“Kgaotsang, le tsebe

hore nna ke Modimo,

ke tla okamela ditjhaba,

ke okamele lefatshe.”

Morena wa mabotho o na le rona,

Modimo wa Jakobo

ke qhobosheane ya rona.

Thapelo ya Tshwarelo

DIPESALEMA 51:3-11

Oho, Modimo, ako nkgauhele

ka mohau wa hao,

ho ya ka boholo ba lerato la hao

ako hlakole melato ya ka.

Ntlhatswisise bokgopo ba ka,

o ntlhwekise sebe sa ka;

hobane ke tseba melato ya ka,

ke hopola sebe sa ka kamehla.

Ke sitetswe wena, wena o inotshi,

ke entse bobe mahlong a hao.

Ho loka ha hao

ho tla bonahala ha o ahlola,

le ho hloka kodi ha hao

ha o diha nyewe.

Ruri ke bile ya sa lokang

ho tloha tswalong ya ka,

ke bile moetsadibe

ho tloha popelong ya mme.

Athe wena o thabela botshepehi,

botshepehi moyeng wa motho,

o nthuta bohlale

botebong ba pelo ya ka.

Fedisa sebe sa ka, ke tle ke hlweke;

o ntlhatswe, ke tle ke be mosweu,

ke be mosweu ho feta lehlwa.

Etsa hore ke utlwe mehoo ya thabo,

ke utlwe le mehoo ya nyakallo,

ditho tsa ka di tle di hlasimolohe,

ditho tseo o di robileng.

Nteballe dibe tsa ka,

o hlakole melato ya ka kaofela.

Modimo Mosireletsi wa rona

DIPESALEMA 91:1-4

Ya phelang tshireletsong

ya Ya Hodimodimo,

ya ahileng moriting

wa Ya Matla wohle,

o re ho Morena:

“O setshabelo sa ka

le qhobosheane ya ka,

Modimo wa ka eo ke mo tshepang.”

Ke yena ya tla o tshwasolla

lerabeng la setsomi,

le lefung le timetsang la sewa.

O tla o kwahela ka masiba a hae,

o tshabele tlasa mapheo a hae.

Botshepehi ba hae

ke thebe le thejana.

Bokang Morena

DIPESALEMA 103:1-5

Boka Morena, wena moya wa ka;

botho bohle ba ka

bo boke bitso la hae le halalelang.

Boka Morena, wena moya wa ka;

o se ke wa lebala

melemo yohle ya hae.

Ke yena ya o tshwarelang

melato ya hao kaofela,

ke yena ya o fodisang

mahlokong a hao kaofela.

Ke yena ya o lopollang lebitleng,

ke yena ya o qhakang ka mohau,

ya o qhakang le ka lerato.

Ke yena ya o fepang tse molemo

bophelong bohle ba hao,

hore o boele o ntjhafale,

o ntjhafale jwaloka ntsu.

Morena Mosireletsi wa rona

DIPESALEMA 121:1-8

Mahlo a ka a tadima dithabeng;

ekaba thuso ya ka e tla tswa kae?

Thuso ya ka e tswa ho Morena,

ya entseng mahodimo le lefatshe.

A ke ke a tlohela leoto la hao,

a le tlohella ho thella,

molebedi wa hao a ke ke a otsela.

Ruri molebedi wa Iseraele

ha a otsele, ha a kgalehe.

Morena ke molebedi wa hao,

Morena ke moriti wa hao

ka letsohong la hao le letona.

Tsatsi le ke ke

la o ntsha kotsi motsheare,

leha e le kgwedi bosiu.

Morena o tla o sireletsa,

a o sireletse bobeng bohle,

a baballe bophelo ba hao.

Morena o tla o lebela

ha o eya le ha o kgutla,

ho tloha jwale le kamehla yohle.

Tshireletso ya Setjhaba sa Modimo

DIPESALEMA 125:1-2

Ba tshepileng Morena

ba jwaloka thaba ya Sione,

e ke keng ya sisinngwa,

e tiileng kamehla.

Jwalokaha dithaba

di teetse Jerusalema hare,

le setjhaba sa hae,

Morena o se teetse hare jwalo,

ho tloha jwale le kamehla yohle.

Thapelo ya Thuso

DIPESALEMA 130:1-8

Ke ipiletsa ho wena Morena,

ke le tlasetlase.

Morena, ako utlwe lentswe la ka!

Tsebe tsa hao di ke di mamele

ha ke etsa thapedi ya ka.

Morena, ha o tshwaya diphoso,

o tshwaya phoso tsa rona,

ke mang, Morena, ya ka phelang?

Empa wena o a re tshwarela,

e le hore re tle re o hlomphe.

Ke tshepile Morena,

moya wa ka

o tshepile lentswe la hae.

Moya wa ka o lebeletse Morena,

ho feta balebedi

ba lebeletseng meso,

e, ho feta balebedi

ba lebeletseng meso.

Iseraele a ke a lebelle Morena,

hobane Morena o mohau,

o na le topollo e kgolo.

Ke yena ya tla lopolla Iseraele

bokgopong bohle ba hae.

Tsebo le Tlhokomelo tse Phethahetseng tsa Modimo

DIPESALEMA 139:7-12

Nka ya kae

ho ipatela moya wa hao?

Nka balehela kae

ho ipatela sefahleho sa hao?

Ha nka nyolohela mahodimong,

o teng moo;

leha nka theohela Nqalong ya Bafu,

le teng o teng.

Leha nka adima mapheo a mafube,

ka ya aha dipheletsong tsa lewatle,

le hona moo letsoho la hao

le tla ntsamaisa,

letsoho la hao le letona

le tla ntshwara.

Leha nka re:

“Ruri lefifi le tla mpata,

lesedi le nteetseng hare

le tla fetoha bosiu,”

empa ho wena lefifi hase lefifi,

bosiu bo kganya jwaloka letsatsi,

lefifi le jwaloka lesedi.

Tshepela ho Morena

MAELE 3:5-6

Tshepa Morena

ka pelo ya hao yohle,

o se ke wa tshepa bohlale ba hao.

Kenya Morena mererong ya hao,

mo kenye ho yona yohle,

tsela tsa hao a tla di otlolle.

Kgotso e Phethahetseng

ESAYA 26:3-4

O boloka kgotso

ya ba maikutlo a tsitsitseng,

hobane bona ba fela ba o tshepile.

Itshepele Morena kamehla yohle,

hobane Morena Modimo,

ke Fika la mehla yohle.

Mantswe a Tshepo

ESAYA 40:1-8,28-31

“Tshedisang setjhaba sa ka,

se tshediseng,”

ho rialo Morena.

Kgothatsang Jerusalema ka lerato,

e bolelleng:

Bokgoba ba yona bo fedile,

sebe sa yona se tshwaretswe,

Morena o e otletse sona haholo.

Lentswe la ya howang, le re:

“Lokisang mmila wa Morena,

le o lokise felleng,

le otlollele Modimo wa rona

mmila lehwatateng.

Dikgohlo tsohle di tla katwa,

dithaba le maralla di bothalatswe,

le tsona ditutudu di bothalatswe,

baka tse makukuno di batalatswe.

Tlotla ya Morena e tla bonahatswa,

batho bohle

ba tla e boha ba le mmoho,

hoba Morena o boletse jwalo.”

Lentswe le ile la re: “Howa!”

Yaba nna ke re:

“Ke tla howa ke reng?”

Ere:

“Batho bohle ba jwaloka jwang,

tlotla ya bona

e ka ya palesa tsa naha.

Jwang bo a pona,

palesa di foforehe,

ha moya wa Morena

o fokela ho tsona.

Ruri batho ba jwaloka jwang.

Jwang bo a pona,

palesa di foforehe,

empa ntswe la Modimo wa rona

le hlola kamehla.”

Na ha le tsebe,

kapa ha le eso utlwe?

Morena ke Modimo

wa kamehla yohle,

ke yena Mmopi wa lefatshe lohle.

A ke ke a kgathala kapa a tepella,

mehopolo ya hae

e ke ke be ya fihlelwa.

O matlafatsa ba tepeletseng,

ba kgathetseng

o ba tsosa molota.

Batjha ba a kgathala,

mme ba tepelle,

bahlankana ba kgothometsehe,

ba be ba we;

empa ba tshepileng Morena

ba tla tsoha molota,

ba fofele hodimo jwaloka ntsu;

ba tla matha,

empa ba ke ke ba kgathala,

ba tsamaye,

ba se ke ba fellwa ke matla.

Ke Tla Ba le Wena

ESAYA 43:1b-3a

Wena Iseraele:

“O se ke wa tshaba,

hobane ke o lopolotse;

ke o bitsitse ka lebitso,

ke o bitsitse, o wa ka.

Ha o tshela hara madiba

ke tla ba le wena;

ha o tshela dinoka

ha di ka ke tsa o nka.

Ha o tsamaya hara mollo

ha o ka ke wa tjha,

malakabe ha a ka ke a o tjhesa.

Ke nna Morena Modimo wa hao,

Ya Halalelang wa Iseraele,

Mopholosi wa hao.”

Mpho ya Modimo ya Mohau

ESAYA 55:6-9

“Batlang Morena

ha a sa ntse a ka fumanwa,

ipiletseng ho yena a sa le haufi;

ya kgopo

a furalle ditsela tsa hae,

molotsana

a furalle mehopolo ya hae,

a sokolohele ho Morena wa hae,

mme Morena o tla mo hauhela;

a sokolohele ho Modimo wa rona,

hobane yena o tshwarela haholo.

Mehopolo ya ka

hase mehopolo ya lona,

tsela tsa lona

hase tsela tsa ka,”

ho rialo Morena.

“Jwalokaha lehodimo

le phahametse lefatshe,

tsela tsa ka le tsona

di phahametse tsa lona,

le mehopolo ya ka

e phahametse ya lona.”

Thabo ya Nnete

MATHEU 5:3-10

“Ho lehlohonolo

ba futsanehileng moyeng,

hobane Mmuso wa mahodimo

ke wa bona.

Ho lehlohonolo ba mahlomoleng,

hobane ba tla tshediswa.

Ho lehlohonolo ba mosa,

hobane lefatshe

e tla ba lefa la bona.

Ho lehlohonolo

ba lapetseng ho loka,

ba ho nyoretsweng,

hobane ba tla kgotsofatswa.

Ho lehlohonolo ba mohau,

hobane ba tla hauhelwa.

Ho lehlohonolo

ba pelo di hlwekileng,

hobane ba tla bona Modimo.

Ho lehlohonolo ba bopang kgotso,

hobane ba tla bitswa

bana ba Modimo.

Ho lehlohonolo

ba hlorisetswang ho loka,

hobane Mmuso wa mahodimo

ke wa bona.”

Se ke wa Tshwenyeha

MATHEU 6:25-34

“Ka baka leo, ke re ho lona: Le se ke la itshwenya ka bophelo ba lona, hore na le tla jang, kapa le tla nwang, leha e le ka mmele ya lona, hore na le tla aparang. Ana bophelo ha bo fete dijo, le mmele ha o fete diaparo ka bohlokwa na? Tadimang dinonyana tse fofang: ha di jale, ha di kotule, ha di bokellele disiung, empa Ntata lona ya mahodimong o a di fepa; ana lona ha le di fete hole ka bohlokwa na? Ke mang ho lona eo, ka ho itshwenya, a ka tsebang ho lelefatsa bophelo ba hae, leha e le ka motsotswana feela?

“Hape le itshwenyetsang le ka diaparo? Ithuteng ka dikgahla hore na di hola jwang: ha di sebetse ka thata, ha di ohle, empa ke a le bolella, esita le Solomone tlotleng yohle ya hae ha a ka a apara jwaloka e nngwe ya tsona. Ha e le moo Modimo a apesa jwalo jwang ba naha, bo leng teng kajeno, mme kamoso bo lahlelwe seboping, na lona ba tumelo e fokolang, a ke ke a le apesa ho feta? Ha ho le jwalo, le se ke la itshwenya, la re: ‘Re tla jang? Re tla nwang? Re tla aparang?’ Tsena tsohle di labalabelwa ke bahedene; athe Ntata lona ya mahodimong o tseba hore le di hloka tsohle. Jwale batlang Mmuso wa Modimo le ho loka ha hae pele, mme tsena tsohle le tla di ekeletswa. Ka baka leo, le se ke la itshwenya ka la hosasane, hobane la hosasane le tla itshwenya ka tsa lona; letsatsi ka leng le lekanwa ke bothata ba lona.”

Kopa, Batla, Kokota

MATHEU 7:7-8

“Kopang, le tla fuwa; batlang, le tla fumana; kokotang, le tla bulelwa, hobane mang kapa mang ya kopang o a fuwa, ya batlang o a fumana, mme ya kokotang o a bulelwa.”

Matla a Tumelo

MATHEU 8:5-8,13

Yare ha Jesu a kena Kaperenauma, molaodi wa lebotho la ba lekgolo a tla ho yena, a mo rapela, a re: “Morena, mohlanka wa ka o diphateng ha ka, o shwele ditho, o opelwa habohlokohloko.”

Jesu a re ho yena: “Ke tla ya mo fodisa.”

Molaodi wa lebotho a mo araba, a re: “Morena, ha ke tshwanelwe ke hore o kene ka tlung ya ka; bua feela, mme mohlanka wa ka o tla fola.”

Yaba Jesu o re ho molaodi wa lebotho: “Eya, o etsetswe jwalokaha o dumetse!”

Mohlanka wa hae a fola ka yona nako eo.

Se ke wa Tshaba

MATHEU 10:29-31

“O ka reka dirobele tse pedi ka sente, empa ha ho le se seng se ka welang fatshe Ntata lona a sa tsebe. Ha e le lona, esita le diqoba tsa moriri wa dihlooho tsa lona di badilwe kaofela. Kahoo le se ke la tshaba; lona le ba bohlokwa ho feta dirobele tse ngata.”

Etlo ho Nna mme o Phomole

MATHEU 11:28-30

“Tloong ho nna, lona bohle ba kgathetseng, ba imetsweng, mme ke tla le kgatholla. Itjariseng joko ya ka, le ithute ka nna, kahobane ke mosa, ke na le pelo e ikokobeditseng, mme le tla fumana phomolo. Joko ya ka e bonolo, mme thoto ya ka e bobebe.”

Jesu o Phekola Batho ba Bangata

MATHEU 15:30-31

Matshweletshwele a tla ho yena, a tlisa dihlotsa, difofu, diritsa, dimumu, le ba bang ba bangata, a ba bea pela maoto a hae, mme Jesu a ba fodisa. Batho ba hlollwa haholo ha ba bona dimumu di bua, dihlotsa di fodile, diritsa di tsamaya, difofu di bona, mme ba tlotlisa Modimo wa Iseraele.

Ntatele

MATHEU 16:24-26

Yaba Jesu o re ho barutuwa ba hae: “Haeba mang kapa mang a rata ho ntatela, a itele, a inkele sefapano, a ntatele. Mang le mang ya ratang ho baballa bophelo ba hae bo tla mo senyehela, empa mang le mang ya senyehelwang ke bophelo ba hae ka baka la ka o tla bo rua. Ebe motho a ka boellwa ke eng haeba a ka rua lefatshe lohle, empa a senyehelwa ke bophelo ba hae? Kapa motho a ka rekanya bophelo ba hae ka eng?”

Jesu o Kgutsisa Sefefo

MAREKA 4:37-39

Sefefo se matla sa tsoha, maqhubu a phuthumetsehela ka sekepeng, hoo se batlileng se tlala. Jesu o na le karolong e kamorao ya sekepe, a kgalehile mosamong. Ba mo tsosa, ba re ho yena: “Moruti! Na ha o tsotelle ha re timela?”

A tsoha, a kgalemela moya, a re ho letsha: “Didimala! Kgutsa!” Moya wa teba, mme ha kgutsa tu!

Thuto ya Kreste

LUKA 4:18-22

“Moya wa Morena o hodima ka

hobane a ntlotseditse

ho bolella mafutsana

molaetsa o molemo,

o nthometse

ho phatlalletsa bathopuwa

tsa tokoloho,

le difofu hore di tla tutuboloha,

le ho lokolla ba hateletsweng,

le ho phatlalatsa lemo sa Morena

sa mehauhelo.”

Hoba a kwale buka, mme a e kgutlisetse ho mothusi, a dula, mme mahlo a bohle ba ka tlung ya thapelo a eba hodima hae. A qala ka ho re ho bona: “Kajeno temana ena ya Mangolo e phethahetse moo le utlwang.”

Bohle ba mo paka, ba makalla mantswe a mohau a tswang molomong wa hae, mme ba re: “Ana eo hase mora wa Josefa?”

Nku e Lahlehileng

LUKA 15:3-7

Yaba o ba bolella setshwantsho, o re: “Ke ofe hara lona ya nang le dinku tse lekgolo, eo ekareng ha a lahlehetswe ke e nngwe ya tsona, a ke keng a siya tse mashome a robong a metso e robong naheng, a yo batla e lahlehileng, ho fihlela a e fumana? Ha a e fumane, a e jare a thabile, mme ha a fihla hae a bitse metswalle ya hae le ba ahisaneng le yena, a re ho bona: ‘Thabang le nna, hobane ke fumane nku ya ka e neng e lahlehile!’ Ke a le bolella hore ka baka la moetsadibe a le mong ya bakang, thabo e jwalo e tla ba teng lehodimong, e fetang e bang teng ka baka la ba lokileng ba mashome a robong a metso e robong ba sa hlokeng pako.”

Fana ka Teboho ho Modimo

LUKA 17:12-19

Yare ha a kena motseng o mong, a kgahlana le banna ba balepera ba leshome. Ba ema hojana, ba howeletsa, ba re: “Jesu, Monghadi, ako re utlwele bohloko!”

Ha a ba bona a re ho bona: “Eyang, le itlhahise ho baprista.” Ba re ba sa ya, ba fola, ba hlweka.

Empa e mong wa bona ha a bona hore o fodile, a kgutla a ntse a tlotlisa Modimo ka lentswe le phahameng, a itihela fatshe ka sefahleho maotong a Jesu, a mo leboha. Yena e ne e le Mosamaria.

Jesu a botsa, a re: “Ha ke re ho fodisitswe ba leshome? Ba robong ba kae? Na ha ho ba kgutlileng ho tlotlisa Modimo, haese moditjhaba eo feela na?” Yaba o re ho yena: “Ema, o ikele; tumelo ya hao e o fodisitse.”

Jesu o Hlohonolofatsa Bana

LUKA 18:15-17

Jwale batho ba tlisa le masea ho Jesu hore a tle a a ame, empa ha barutuwa ba bona hoo, ba ba kgalemela. Empa Jesu a a bitsa, a re: “Lesang bana ba tle ho nna, le se ke la ba thibela, hobane Mmuso wa Modimo ke wa ba jwaloka bona. Ruri ke a le bolella, mang le mang ya sa amoheleng Mmuso wa Modimo jwaloka ngwana, ha a ka ke a kena ho wona.”

Hobane Modimo o Ratile Lefatshe Hakaalo

JOHANNE 3:16-17

“Modimo o ratile lefatshe hoo a le neileng Mora wa hae ya tswetsweng a inotshi, hore e mong le e mong ya dumelang ho yena, a se ke a timela, a mpe a be le bophelo bo sa feleng. Modimo ha a a ka a roma Mora wa hae lefatsheng ho ahlola lefatshe, empa e le hore lefatshe le pholoswe ka yena.”

Sediba sa Metsi

JOHANNE 4:13-14

Jesu a mo araba, a re: “E mong le e mong ya nwang metsi ana, o tla nyorwa hape; athe mang le mang ya nwang metsi ao ke tla mo fa wona, a ke ke a hlola a nyorwa le ka mohla, empa metsi ao ke tla mo fa wona a tla fetoha ka ho yena sediba sa metsi a kopoletsang bophelong bo sa feleng.”

Jesu Modisa ya Molemo

JOHANNE 10:11-16

“Ke nna modisa ya molemo. Modisa ya molemo o tella dinku tsa hae bophelo ba hae. Mohlanka, eo e seng modisa le monga dinku ka sebele, ha a bona phiri e etla, o tlohela dinku, a balehe, mme phiri e di tshware, e di qhalanye; ke hobane e le mohlanka, mme ha a tsotelle dinku.

“Ke nna modisa ya molemo, mme ke tseba dinku tsa ka, le dinku tsa ka di a ntseba; jwalokaha Ntate a ntseba, le nna ke tseba Ntate, mme ke tella dinku tsa ka bophelo ba ka. Ke sa na le dinku tse ding, tseo e seng tsa lesaka lena. Le tsona eka kgona ke di tlise; di tla utlwa lentswe la ka, mme mohlape o tla ba mong, le modisa a be mong.”

Jesu Tsela e Lebisang ho Ntate

JOHANNE 14:1-7

“Pelo tsa lona di se ferekane. Dumelang ho Modimo; le ho nna le dumele. Ka tlung ya Ntate ho na le meaho e mengata; hoja ha ho jwalo, nka be ke le boleletse, hobane ke ya ho le lokisetsa bodulo. Ha ke se ke ile, ke le lokiseditse bodulo, ke tla boela ke tle ke le nkele ho nna, hore moo nna ke leng teng, le lona le be hona teng. Ebile moo ke yang, tsela ya teng le a e tseba.”

Thomase a re ho yena: “Morena, ha re tsebe moo o yang teng; tsela re ka e tseba jwang na?”

Jesu a re ho yena: “Ke nna tsela, le nnete, le bophelo; ha ho ya ka tlang ho Ntate haese ka nna. Ha le ntseba, le Ntate le a mo tseba. Ho tloha jwale le a mo tseba, le bile le mmone.”

Le Metswalle Ya Ka

JOHANNE 15:12-17

“Ena ke taelo ya ka, hore le ratane jwalokaha ke le ratile. Ha ho ya nang le lerato le fetang lena, la hore motho a telle metswalle ya hae bophelo ba hae. Lona le metswalle ya ka, ha le etsa seo ke le laelang sona. Ha ke sa le bitsa bahlanka, hobane mohlanka ha a tsebe seo monga hae a se etsang, empa lona ke le bitsitse metswalle, hobane ke le tsebisitse tsohle tseo ke di utlwileng ho Ntate. Hase lona le nkgethileng, empa ke nna ke le kgethileng, mme ke le beile hore le ye, le behe ditholwana, mme ditholwana tsa lona di dulele ruri, hore eng le eng eo le e kopang Ntate ka lebitso la ka, a le fe yona. Seo ke le laelang sona, ke hore le ratane.”

Bophelo bo sa Feleng

JOHANNE 17:3

“Bophelo bona bo sa feleng ke hore ba o tsebe, o le Modimo a le mong, wa nnete, le Jesu Kreste eo o mo romileng.”

Ka Tiisetso ya Tumelo

BAROMA 5:1-5

Jwale, erekaha re lokafaditswe ka tumelo, re na le kgotso le Modimo ka Morena wa rona Jesu Kreste. Ke ka yena re bileng le hona ho amohelwa ka baka la tumelo mohaung ona oo re leng ho wona, mme re motlotlo ka ho ba le tshepo ya ho abelwa tlotla ya Modimo. Ho feta mona, re motlotlo le hara matshwenyeho, ka ho tseba hore matshwenyeho a hlahisa mamello, mamello ke bopaki ba hore re amohelehile, ho amoheleha hoo ho hlahisa tshepo, mme tshepo eo ha e swabise, hobane dipelo tsa rona di tlatsitswe lerato la Modimo ke Moya o Halalelang oo re o neilweng.

Lerato la Modimo ho Jeru Kreste

BAROMA 8:31-39

Jwale re tla reng ka ditaba tsee? Ha Modimo a eme le rona, ke mang ya ka re lwantshang? Ha e le moo a sa ka a qenehela Mora wa hae ka sebele, a mpa a mo neetse lefu ka baka la rona bohle, na a ke ke a re nea dintho tsohle hammoho le yena na? Ke mang ya tla qosa bakgethwa ba Modimo, athe Modimo o a ba lokafatsa? Ke mang ya ka ba ahlolang, athe Kreste Jesu o ile a shwa, a ba a tsoha bafung, yena ya leng ka letsohong le letona la Modimo, ya bileng a re rapellang? Ke mang he, ya tla re arohanya le lerato la Kreste? Na ke matshwenyeho, kapa ditlallo, kapa tlhoriso, kapa tlala, kapa tlhobolo, kapa kotsi, kapa sabole? Jwalokaha ho ngotswe, ho thwe:

“Ke ka baka la hao

re bolawang ka mehla,

re nkwang re le dinku

tse hlajwang.”

Empa dinthong tsena tsohle re hlola ka mokgwa o phethehileng ka ya re ratileng. Ke kgodisehile hore leha e le lefu kapa bophelo, leha e le mangeloi, leha e le meya e meng e busang kapa e matla, leha e le tse teng kapa tse tlang ho ba teng, leha e le tse hodimo kapa tse tlase, leha e le sebopuwa sefe kapa sefe, di ke ke tsa re arohanya le lerato la Modimo, leo a re bontshitseng lona ka Kreste Jesu, Morena wa rona.

Mamello le Kgothatso

BAROMA 15:4-6

Tsohle tse ngotsweng kgale di ngoletswe ho re ruta, hore ka ho mamella le ho tshediswa ho fumanwang Mangolong, re tle re be le tshepo.

Jwale Modimo ya re fang mamello le matshediso a ke a le nee maikutlo a le mang ho ya ka thato ya Kreste Jesu, e le hore le tle le tlotlise Modimo, Ntata Morena wa rona Jesu Kreste, le le pelonngwe le ntsweleng.

Lerato

1 BAKORINTHE 13:1-13

Leha nka bua dipuo tsa batho le tsa mangeloi, empa ke se na lerato, ke itshwanela feela le tshepe e llang kapa lekapa le etsang mangenengene. Leha nka ba le neo ya boporofeta, mme ka tseba diphiri tsohle tsa Modimo, ka ba ka di utlwisisa, esita leha nka ba le tumelo yohle e hlokahalang ho suthisa dithaba, empa ke se na lerato, ha ke letho. Leha nka fana ka tsohle tseo ke nang le tsona, esita leha nka neelana ka mmele wa ka hore o tjheswe, empa ke se na lerato, ha ho nthuse letho.

Lerato le na le mamello, lerato le mosa; ha le na mohono, ha le na boikakaso, ha le na boikgohomoso, ha le na mekgwa e mebe, ha le ikgopolele, ha le halefe, ha le na disuwa, ha le thabele bokgopo, empa le thabela nnete. Le iphapanyetsa tsohle, le dumela tsohle, le tshepa tsohle, le mamella tsohle.

Lerato ha le ka ke la fela le ka mohla, empa dipolelo tsa boporofeta di tla fela, le neo ya maleme asele e tla kgaotsa, le tsebo e tla fela. Re tseba ka mokgwa o sa phethahalang, mme re porofeta ka mokgwa o sa phethahalang, empa mohla ho hlahang ho phethehileng, ho sa phethahalang ho tla fela. Ha ke ne ke sa le ngwana, ke ne ke bua jwaloka ngwana, ke hopola jwaloka ngwana, ke nahana jwaloka ngwana, empa ha ke se ke le monna, ke tlohetse tsa bongwana. Hajwale re bona ka seipone, ka lerootho, empa mohlang oo re tla bona jwalokaha difahleho di tadimane. Hajwale ke tseba ka mokgwa o sa phethahalang, empa mohlang oo ke tla tseba jwalokaha Modimo a ntseba.

Jwale tsena tse tharo, e leng tumelo, le tshepo, le lerato, di tla nne di be teng, empa e kgolo ho tsona ke lerato.

Tlholo

1 BAKORINTHE 15:54-58

Ha se bolang sena se se se apare ho se bole, mme se shwang sena se se se apere ho se shwe, ke moo ho tla phethahala polelo ya Mangolo, e reng:

“Lefu le fedisitswe,

la hlolelwa ruri.

Wena lefu,

tlholo ya hao e hokae?

Wena lefu,

motsu wa hao o hokae?”

Motsu wa lefu ke sebe, mme matla a sebe ke Molao. Ha ho le jwalo, a re leboheng Modimo ya re neileng ho hlola ka Morena wa rona Jesu Kreste.

Ka baka leo, bana beso ba ratehang, le tiye, le se ke la thekesela, le nne le sebeletse Morena ka mesebetsi e mengatangata kamehla, le ntse le tseba hore mofufutso wa lona hase wa lefeela pela Morena.

Modimo o Re Thuse

2 BAKORINTHE 1:3-5

Ho bokwe Modimo, Ntata Morena wa rona Jesu Kreste, Ntata mehauhelo le Modimo wa matshediso wohle. O re tshedisa matshwenyehong wohle a rona, e le hore le rona re tle re tsebe ho tshedisa bohle ba matshwenyehong, ka matshediso ao le rona re tshediswang ka wona ke Modimo. Jwalokaha mahloko a Kreste a re aparetse, ka mokgwa o jwalo le wona matshediso a re ngatafaletse ka Kreste.

Ho Phela ka Tumelo

2 BAKORINTHE 4:16-18

Ka baka leo, ha re tepelle. Leha botho ba rona ba nama bo senyeha, botho ba moya bona bo ntjhafala ka letsatsi le letsatsi. Matshwenyeho a rona a bobebe, ke a motsotswana, a re tlisetsa tlotla e kgolohadi, e sa feleng. Re habile tse sa bonweng, e seng tse bonwang, hobane tse bonwang ke tsa mehla ya jwale, empa tse sa bonweng ke tsa mehla e sa feleng.

Matla Bofokoding

2 BAKORINTHE 12:7-9

Hore ke se tshohe ke ikgantsha ka baka la boholo ba tseo ke di senolotsweng, ke hlabilwe ka moutlwa mmeleng, e leng moromuwa wa Satane, hore a nne a ntjabele, esere ka ikgantsha. Ke rapetse Morena hararo hore ntho ena e tlohe ho nna, empa a re ho nna: “Mohau wa ka o o lekane, hobane matla a ka a phethahala ka ba fokolang.” Ha ho le jwalo, ke tla ithorisa ka bofokodi ba ka ka thabo e kgolo, hore matla a Kreste a tle a be ho nna.

Lerato la Kreste

BAEFESE 3:14-21

Ka baka leo, ke kgumamela Ntate, eo meloko yohle e mahodimong le lefatsheng e reeletsweng ka yena. Ka ho ya ka boholo ba tlotla ya hae, a ke a le ekeletse matla ka Moya wa hae le tle le matlafale bothong ba lona ba moya, e le hore, ka tumelo, Kreste a ahe ka dipelong tsa lona. Le tsitse, le tiye leratong, hore, mmoho le badumedi bohle, le tle le tsebe ho utlwisisa seo bophara ba lona, bolelele ba lona, bophahamo ba lona, le botebo ba lona bo leng sona. Le tsebe lerato la Kreste le fetang tsebo yohle, e le hore le tlale bophelo bo phethehileng ba Modimo.

Yena eo matla a hae, ka ho sebetsa ka ho rona, a ka etsang tse fetang hole tseo re ka di kopang kapa tseo re ka di hopolang, a ke a tlotliswe kerekeng le ho Kreste Jesu, kamehla le mehla, ka mengwaha le mengwaha. A ho be jwalo!

Kgotso e Fetang Kutlwisiso

BAFILIPI 4:4-9

Kamehla thabang ka ho ba ho Morena; ke boela ke re: Thabang! Mosa wa lona o ke o tsejwe ke batho bohle. Morena o haufi. Se ngongoreheng ka letho, empa tsohle tseo le di hlokang le di hlahise ho Modimo ka thapelo le kopo e nang le teboho. Kgotso ya Modimo, e fetang kutlwisiso yohle, e tla boloka dipelo tsa lona le mehopolo ya lona ho Kreste Jesu.

Qetellong, bana beso, tsohle tseo e leng nnete, tsohle tse hlomphehang, tsohle tse lokileng, tsohle tse hlwekileng, tsohle tse ratehang, tsohle tse babatsehang, leha e le eng le eng e kgabane le e rorisehang, tsena le di nahane. Tseo le ithutileng tsona, la di amohela, la di utlwa, la di bona ho nna, le di phethe, mme Modimo ya re fang kgotso o tla ba le lona.

Mangolo a Halalelang

2 TIMOTHEA 3:14-17

Empa wena, kgomarela tseo o di rutilweng ka mokgwa o kgodisang, o ntse o tseba hore na o di rutilwe ke mang. Ho tloha bonyenyaneng ba hao o tsebile Mangolo a Halalelang, a nang le matla a ho o hlalefisa, o tle o pholoswe ka ho dumela ho Kreste Jesu. Mangolo wohle a ngotswe ka tshusumetso ya Moya wa Modimo, mme a na le thuso ya ho ruta, ya ho nyatsa, ya ho busetsa batho tseleng ya ho loka le ho ba tsamaisa ho yona, hore motho wa Modimo a tle a phethehe, a kwetlisetswe mesebetsi yohle e lokileng.

Modimo wa Kgotso

BAHEBERU 13:20-21

Modimo ya re fang kgotso, ya tsositseng Morena wa rona Jesu bafung, yena Jesu ya ileng a etswa modisa e moholo wa dinku ka madi a selekane se sa feleng, a ke a le fe tsohle tse molemo, tseo le di hlokang ho phetha thato ya hae. Tse mo kgahlisang a ke a di bope ka dipelong tsa rona, ka Jesu Kreste, ya lokelwang ke tlotla kamehla le mehla. A ho be jwalo!

Lentswe le Ema ka Ho sa Feleng

1 PETROSE 1:23-25

Le tswetswe botjha, e seng ka peo e bolang, empa ka e sa boleng, e leng lentswe la Modimo le phelang, le sa feleng, hobane:

“Batho bohle ba jwaloka jwang,

le tlotla yohle ya bona

e jwaloka palesa ya jwang.

Jwang bo a pona,

palesa ya bona e foforehe,

empa lentswe la Modimo

le tla hlola kamehla.”

Lentswe lena ke Molaetsa o Molemo oo le o boleletsweng.

Modimo ke Lerato

1 JOHANNE 4:7-12

Baratuwa, a re rataneng, hobane lerato le tswa ho Modimo. Mang le mang ya nang le lerato o tswetswe ke Modimo, mme o tseba Modimo. Ya se nang lerato ha a tsebe Modimo, kaha Modimo ke lerato. Seo lerato la Modimo le bonahaditsweng ka sona ho rona ke sena: Modimo o ile a romela Mora wa hae ya inotshi lefatsheng, hore re tle re phele ka yena. Seo lerato le leng sona ke sena: hase hore ke rona ba ratileng Modimo, empa ke yena ya re ratileng, a ba a romela Mora wa hae, hore e be nyehelo ka baka la dibe tsa rona. Baratuwa, ha e le moo Modimo a re ratile jwalo, le rona re tshwanetse ho ratana. Ha ho ya kileng a bona Modimo le ka mohla. Ha re ratana, Modimo o phela ka ho rona, mme lerato la hae le phethehile ka ho rona.

Thapelo ya Morena

MATHEU 6:9-13

“Ha ho le jwalo, lona rapelang tjena:

“ ‘Ntata rona ya mahodimong,

lebitso la hao le halaletswe;

Mmuso wa hao o tle;

thato ya hao e etswe lefatsheng

jwaloka lehodimong.

O re fe kajeno bohobe ba rona

ba tsatsi le leng le le leng;

o re tshwarele ditshito tsa rona,

jwalokaha le rona re tshwarela

ba re sitetsweng;

o re phemise ho kena molekong,

o mpe o re lopolle bobeng,

hobane Mmuso ke wa hao,

le matla, le tlotla,

kamehla le mehla. Amen.’ ”

Strength for Today

First digital edition 2016

Bible text is quoted from

Bible text: Sesotho 1989 Translation (Standard Orthography)

©Bible Society of South Africa 1989, 2018

All rights reserved. No part of this book may, without prior written permission of the copyright holder, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.

Published by the Bible Society of South Africa, P O Box 5500, Tyger Valley 7536, Bellville

www.biblesociety.co.za

Epub-format ISBN 978-0-7982-2228-0

Mobi-format ISBN 978-0-7982-2229-7

PDF-format ISBN 978-0-7982-2230-3

Bibles and audio Bibles are available on the BibleSA-app